31986R3425
L 316/9
JURNALUL OFÍCIAL AL UNIUNII EUROPENE
REGULAMENTUL (CEE) NR. 3425/86 AL COMISIEI
din 10 noiembrie 1986
de modificare a Regulamentului (CEE) nr. 2388/84 de stabilire a normelor speciale de aplicare a restituirilor la export pentru anumite conserve de carne de vită și mânzat
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 805/68 al Consiliului din 27 iunie 1968 privind organizarea comună a pieței în sectorul cărnii de vită și mânzat (1), astfel cum a fost modificat ultima dată prin Regulamentul (CEE) nr. 3768/85 (2), în special articolul 18 alineatul (6),
întrucât Regulamentul (CEE) nr. 2388/84 (3), modificat prin Regulamentul (CEE) nr. 1032/86 (4), a prevăzut că anumite conserve care corespund condițiilor definite de acest regulament și sunt exportate către țări terțe beneficiază de o restituire specială în caz de fabricare în cadrul regimului prevăzut la articolul 4 din Regulamentul (CEE) nr. 565/80 (5) al Consiliului; întrucât, având în vedere experiența dobândită de la intrarea în vigoare a acestui regulament, este necesar să se mărească greutatea maximă a acestor conserve de la 500 la 2 500 de grame;
întrucât măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
La articolul 2 din Regulamentul (CEE) nr. 2388/84, textul de la a treia liniuță se înlocuiește cu următorul text:
„-
să fie ambalate în cutii metalice cu o greutate unitară egală sau mai mică de 2 500 de grame greutate netă”.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 3 noiembrie 1986.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 noiembrie 1986.